ໃນບັນຍາກາດປີໃໝ່, ຕາງໜ້າການນຳກະຊວງການຕ່າງປະເທດຫວຽດນາມ, ທ່ານຮອງລັດຖະມົນຕີກະຊວງການຕ່າງປະເທດຫວຽດນາມ ຫງວຽນກວກຢຸງ ໄດ້ມອບດອກໄມ້ ແລະ ອວຍພອນປີໃໝ່ທ່ານເອກອັກຄະລັດຖະທູດ ແສງເພັດ ຮຸ່ງບຸນຍວງ, ພ້ອມດ້ວຍບັນດາພະນັກງານ, ລັດຖະກອນຂອງສະຖານທູດລາວ ເນື່ອງໃນໂອກາດສະເຫຼີມສະຫຼອງປີໃໝ່ປະຈຳຊາດ ສປປ.ລາວຢູ່ຫວຽດນາມ.
ໃນການພົບປະ, ທ່ານຮອງລັດຖະມົນຕີກະຊວງການຕ່າງປະເທດ ຫງວຽນກວກຢຸງ ແລະ ທ່ານເອກອັກຄະລັດຖະທູດ ແສງເພັດ ຮຸ່ງບຸນຍວງ ໄດ້ສະແດງຄວາມປິຕິຍິນດີ ແລະ ຄວາມພາກພູມໃຈຕໍ່ສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ ແລະ ລັດ, ແລະ ປະຊາຊົນສອງປະເທດຫວຽດນາມ ແລະ ລາວຢ່າງບໍ່ຢຸດຢັ້ງ, ເຂັ້ມແຂງ, ພັດທະນາ, ແລະ ກາຍເປັນສິ່ງທີ່ຍືນຍົງ ແລະ ເລິກເຊິ່ງ...
ໂດຍສະເພາະ, ໃນໄລຍະທີ່ຜ່ານມາການແຜ່ລະບາດຂອງພະຍາດ COVID-19 ທີ່ສັບສົນ, ແຕ່ສອງປະເທດຫວຽດນາມ ແລະ ລາວຍັງເອົາໃຈໃສ່, ແລກປ່ຽນ, ແບ່ງປັນ ແລະ ຮ່ວມມືເຊິ່ງກັນ ແລະ ກັນເປັນປະຈຳໃນຫຼາຍຂົງເຂດ ໂດຍຜ່ານການຮັກສາການຢ້ຽມຢາມ ແລະ ສືບທອດການໂຄສະນາດ້ວຍລະດັບສູງ ແລະ ຍົກສູງປະສິດທິຜົນຂອງກົນໄກຮ່ວມມືສອງຝ່າຍ.
ເນື່ອງໃນໂອກາດນີ້, ທ່ານຮອງລັດຖະມົນຕີຫງວຽນກວກຢຸງ ໄດ້ສະແດງຄວາມຊົມເຊີຍປະເທດລາວ ໃນການຈັດຕັ້ງກອງປະຊຸມໃຫຍ່ຄັ້ງທີ X ຂອງພັກປະຊາຊົນປະຕິວັດລາວ ແລະ ການເລືອກຕັ້ງສະມາຊິກສະພາແຫ່ງຊາດລາວຄັ້ງທີ 9 ຢ່າງຈົບງາມ. ສ່ວນທ່ານເອກອັກຄະລັດຖະທູດ ແສງເພັດ ຮຸ່ງບຸນຍວງ ໄດ້ສະແດງຄວາມຊົມເຊີຍກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 13 ຂອງພັກກອມມູນິດຫວຽດນາມ ແລະ ໃນປະຈຸບັນ, ສະພາແຫ່ງຊາດຊຸດທີ 14 ພວມປະຊຸມເພື່ອເລືອກຕັ້ງຜູ້ນຳລັດທີ່ສຳຄັນ.
ສອງຝ່າຍຫວັງວ່າ, ຄຽງຄູ່ກັບຜົນສຳເລັດຂອງເຫດການໃຫຍ່ຂອງສອງປະເທດ, ສອງຝ່າຍຈະພ້ອມກັນຊຸກຍູ້, ຮັດແໜ້ນສາຍພົວພັນສາມັກຄີລະຫວ່າງປະຊາຊົນສອງປະເທດ, ປະກອບສ່ວນຮັກສາມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ຮອບດ້ານ ໃນການຮ່ວມມືລະຫວ່າງຫວຽດນາມ ແລະ ລາວນັບມື້ນັບແໜ້ນແຟ້ນ ແລະ ມີປະສິດທິຜົນ.
ທ່ານຮອງລັດຖະມົນຕີກະຊວງການຕ່າງປະເທດ ຫງວຽນກວກຢຸງ ຢືນຢັນວ່າ ບັນດາຫົວໜ່ວຍທີ່ກ່ຽວຂ້ອງຂອງກະຊວງການຕ່າງປະເທດຫວຽດນາມ ຈະສືບຕໍ່ສົມທົບຢ່າງແໜ້ນແຟ້ນກັບສະຖານທູດລາວ ໃນການກະກຽມໃຫ້ແກ່ການຢ້ຽມຢາມຂັ້ນສູງ ກໍ່ຄື ບັນດາໂຄງການຮ່ວມມືລະຫວ່າງສອງຝ່າຍໃນອະນາຄົດ.
ຄຳຮຸ່ງ